Det skriver NORDJYSKE Stiftstidende. Kim Holleufer er chef for virksomhedens salg af vejsalt i Danmark, og indtil videre har afsætningen denne vinter været ualmindelig ringe. - Salget står meget stille. 1. februar lå vi cirka 40 procent under en gennemsnitsvinter, og i de mellemliggende to uger er efterslæbet blevet endnu større, siger Kim Holleufer, hvis håb om rigtigt vintervejr ikke får megen næring, når han kigger på vejrudsigten. - Til dato ligner denne vinter meget sidste års, men sidste år fik vi en kold periode og sne i sidste halvdel af februar. I år er der imidlertid ikke meget der tyder på, at det gentager sig, siger Holleufer. Vejsalt til det danske marked udgør cirka 15-20 procent af Akzo Nobel Salts produktion. Hvor meget, det handler om i ton, er en forretningshemmelighed. Den største andel af saltproduktionen, cirka halvdelen går til industriformål, eksempelvis til fremstilling af klor. Saltet fra Assens pumpes op fra 900-1500 meters dybde, hvor det for 220-260 år siden blev aflejret i den geologiske periode, vi kalder Permtiden.

Referat:
Hos Skandinaviens eneste producent af vejsalt, Akzo Nobel Salt A/S i Assens på sydsiden af Mariager Fjord, sidder Kim Holleufer og håber på en god, lang kuldeperiode med masser af saltbiler på vejene.